
Ai vakamacala. 


S a tabaki oqo e dua nai vola lailai me nomuni vaka- 
rau na lewe nilotu, me vukeikemuni mo ni okata 
vakavinaka na liosario. Sa tukuni kina eso na ka me 
vakasamataki ni sa ia tiko na wili Rosario; sa tu ki- 
na na nananu eso, kei nai tovo ni yalo e kilikili me 
tu vei keda ni da sa okata na Rosario. 

Me da kakua ni guilecava na tikina oqo; me ia va- 
kavinaka na masu ni Rosario, e sega ni rauta na vaka- 
totomuri e na dau cavuta na Tama i keimami , kei na 
Sa loloma Maria, a ya me lako vata na noda vakana- 
nanu kei na cavuta na masu. Koya ga sa na yaga nai 
vola lailai oqori me vakasalataki kemuni e na dau va- 
kayacora vinaka na Rosario. Mo ni tovolea, ko ni na 
kunea totolo ni sa na vua raai vakalevu na masu vi- 
naka vaka ko ya. 

Sa macala, e na gauna e da wilika na Rosario sa 
yaga me toka taucoko kina na yaloda, a ya me da va*- 
kayacora e na lomakasa. ; ' 

Sa yaga talega me gu taucoko na lomada vua na 
Turaga; sa lomani keda ko koya, sa macala e na mi- 
siterio e da vakasamataka, me da lomani koya me ke- 
naisau, nlelakilevu caketikoga noda via lomani koya. 

E yaga talega, ni sa ia na wili Rosario, me datiko 
lo, me tu malua ka vakarokoroko na yagoda; na ma- 

tada, kua na veiraiyaki. Da vakarokoroko kivei Koya 
e da via doka ka da vakananuma tiko. 

Ni davakarau wili Rosario, e vinaka medua tikoga 
na nodai naki me rawa mai kina e dua na ka; ia e dua 
na ka me da kerea, e dua na ka me da masulaka; na 
Ekelesia, na Tui-tabu, na lewe ni Puregatorio, se na 
wekada, se dua na ka e da via rawata me noda. 0 ko- 
ya ka sega ni kerea e dua na ka e na sega nirawata e 
dua. Me sa kua ni lauti keda na vosa i īesu vei ira na 
nona disipulo: “Dou a sega ni kerea mada e dua na 
ka e na yacaqu ...” ( Joni XVI, 24 ). 


E kaya ko Santo Farasiko: na Rosario, na masu 
uasivi ka yaga vakalevu kevaka kemuni sa okata va- 
kavinaka. Me oka Rosario vakavinaka mo ni rawata 
ka vakayagataka e dua nai vola e vakamacalataki ki- 
na na kenai lakolako. 

E kaya talega ko Santo Ligorio: au sa sega ni wi- 
lika e dua na cakacaka ni lotu me vakarekitaka na Dau- 
lato-tabu tautauvata kei na Rosario. Era na yaco sara 
ki Lomaīagi ko ira era wilika na Rosario e na veisiga. 
Oi kemuni na wekaqu mo ni okata na Rosario e na 
veisiga ni nomuni bula. 

NA ROSARIO I MARIA. 


V akarokorokotaka na tinamu ena 
veisiga ni nomu bula. ( Tobia, lv. 3 ) 

a ka makawa e na lotu ni ra dauwilika na lewe 
ni lotu na Tama i keimami kei na masu tani eso 
kei na Sa loloma Maria , me vakaiwase e na tini se drau, 
mani dua na kenai vakarau ni masu era taura tiko 
vaka na cokocoko se cava. Ia ka nai lakolako ni Rosa- 
rio vaka e da sa vakabauta e na gauna oqo, a ya me 
lako vata na vakatakasamataka na misiterio ni lotu 
kei na daucavuta na masu eso, sa tekivu e na yabaki 
1200. Sa vu vei Santo Dominiko, se dina cake ke’u sa 
tukuna sa vu vei koya na Daulato-tabu. Ko koya ga 
ka vakatakilakilamai nai lakolako ni masu vaka koya 
kivei Dominiko tabu. 

E na gauna koya sa dua na lotu vou, na lotu sese 
kacakitakaeso na vuli ni lotu katolika; eravakatubu- 
ra na lotu gona eso na tamata ca. Sa tete totolo yani 
na lotu vou oqori ka vakacalai ira na lewe levu. 

Sa raica na ka koya ko Santo Dominiko, sa tagi 
vakalevu, samasa na yalona, sa dauvunau ka sega so- 

ti ni yaga. Ia ka sa daumasumasu ko koya, sa dau 
kerekere vua na Kalou me mudu na vuli lasu me mu- 
du na rusa vei ira na le vuqa. Sa dautagi vua na Dau- 
lato-tabu, sa vakananuma e na vukuna na vosa ni 
Ekelesia sa baleti koya: ko kemuni sa dauvakaotia 
na veilotu sese; kakerea vua mebau lomana na ya- 
lodra na tamata sa ra leka i rusa. Sa dau vaka: Dau- 
lato-tabu yalololoma, ni vakatakilakila mai kivei au, 
na cava me’u kitaka me’u tarova na nodra rusa na le 
vuqa; a cava me’u kitaka me’u tarovana vuli lasu sa 
ia voli oqo? Bogi tolu sa katakata nona masu, sa vu- 
kea talega nona masu e na dau vakararawataka na 
yagona. 

Ia, nai ka tolu ni bogi ni sa voleka ni oca ko Santo 
Dominiko sa raivotu na Daulato-tabu ka le vuqa tale 
na Daulato me.nonai lawalawa. Kasavakaoqo ko 
Maria. 

I Dominiko, ko via kila naka sa lewa ko na Kalou, 
me vakavoutaka navuravura? — 0 Banadi, au via 
kila, kevaka sa dua na ka me’u vukea rawa, — I Do- 
miniko me seavu na ca mai vuravura, na ka sa lewa 
ko na Kalou, na Rosario; na Rosario, sa navaka nai 
vakalekaleka ni Vola-tabu ni veiyalayalati vou. Lako 
ga, gumatua, kevaka ko sa domona me vua mai na 
nomu dauvunau, tukuna na Rosario i Maria, vakama- 
calataka tikoga e na sega ni dede sa na vua vakalevu. 

Sa mani vakatakilakila vei Dominiko ko Maria nai 
lakolako ni Rosario me vaka e da sa vakabauta tikoga 
e na gauna oqo. 

Na Eosario sa kenai vakatekivu, na masu ni Dina-. 
ta, qai ia e dua na Tama i keimami, mani tolu na Sa 
loloma Maria, kei na Me ia na goloria , me da vakaro- 
koroko mada kina vua na Duatolu-tabū. 

Na Rosario taucoko sa dua na drau ka lima saga- 
vulu na Sa loloma Maria, ka wase e na tini; se tini 
ka lima na wase. Yadua na tini sa tekivu e na Tama 
i keimami ... ka oti e na Me ia na goloria ... Ia yadua 
na tini, yadua na misiterio ni lotu, me da vakasama 
lo ni da cavuta na Tama i keimajpii kei na Sa loloma 
Maria e tini. Sa tukuna ko Maria vei Dominiko: a ko 
na rawata na yalo ni tamata e na dau vakaraitaka wale 
na vuli ni lotu kivei ira, kei na masu talega na ka 
ruarua oqo sa ia vakavinaka ni ra sa veisosomitaka na 
veimisiterio ni lotu, ka sa lako vata kei na masu. 

Na veimisiterio ni Rosario sai vakananumi vinaka 
ni veika sa cakava nai Vakabula me kauti keda ki 
Lomalagi. Da vakaraica. 

1. Nai tukutuku ni Agelo kivei Maria ka sa yaco 
me tamata na Luve ni Kalou. 

2. Nona lako ko Maria me sikovi Elisabeta, kei na 
ka talei sa yaco vei Ioaue Batita ni sa tadu yani ko 
Maria. 

3. Na Turaga ko Iesu sa sucu mai Betelema, e na 
qara vatu kei na veika sa yaco kina. 

4. Nona lako ki na Vale-tabu ko Maria me vaka- 
bauta nodra lawa na yalewa era sucu ; kei nona cabora 
na Luvena vua ua Kalou. 

5. Sa kunei tale ko Iesu e na Vale-tabu, ni sa yali 
bogi tolu vei rau nona qase. 

Na mmterio limalima otjo sa vakatokai me misite- 
KIO VAKAREKIREKIj ni ra sai vakananumi kivei keda ni 
reki sa kauta mai e Vuravura oqo ni sa lako mai nai 
Vakabula. 

6. Na masu i Iesu mai Oliveto kei nona oca rereva- 
ki kina, nona taqaya, nona buno. 

7. Sa lausakoci ka kitaki vakaca sara na noda Turaga 
ko īesu. 

8. Sa vakaisalataki ko Iesu e na kau votovotoa, ka 
vakalialiai. 

9. Sa colata na koruse na nodoi Vakabula, se na 
sala ni koruse. 

10. Sa lauvako e na koruse ko Iesu ka sa bale me 
nodai soro. 

Na misiterio limalima oqo sa ra vakatokai me MISITE- 
RIO VAKARARAWA, ka rauta na yaca oqo ni ra sai vaka- 
nanumi ni rarawa , ni mate a sa vosota nai Vakabula 
me sorovaki keda . 

11. Nona tu cake tale ko Iesu mai na mate e nasiga 
ni Paseka. 

12. Sa cabe tale ki Lomalagi ko Iesu e na siga ni 
Asesio. 

13. Sa lako sobu mai na Yalo-tabu kivei ira nai 
Apositolo e na siga ni Penikosite, 

14. Sa kau cake ki Lotoalagi ko Maria se nona 
Asopesio. 

15. Sa buli ko Maria me Ranadi ni Lomalagi kei 
vuravura. 

Na misiterio limalima oqo sa ra vakatokai me MISITE- 
RIO VAGOLORIA, ai vakananumi ni sa dodonu me da do - 
kai Iesu mada, kei Maria talega ni rau sa qai tadu ki 
LomalagL 

Sa qai macala a cava na Rosario, ia sa vo me’u va- 
karaitaka e da na vakayagataka vakaevei? 

Me da wilika vakavinaka na Rosario, e tolu na ka sa 
bau yaga. 

1. Me da vakaraica ka vakananuma matua na misi- 
terio kada kunea navua nimisiterio sadodonu me da 
kerea ka rauta kina. 

2. Da domona lo ka vakalevu mc yacova na vua ni 
mUiterio koya. 

3. Da kerea na vua vinaka oqo vei koya na Kalou 
mada, e na vuku i Iesu e da nanuma tiko e na misite- 
rio koya; da kerea talega vua na Daulato-tabu, me sa 
bau vukei keda ka masulaki keda kina. 

Na ka oqori me sa ia ga ni da wilika na Tama i kei- 
mami kei na Sa loloma Maria e tini ; oti Me ia na go- 
loria sa qai tauri e dua tale na misiterio, ka vaka talega 
kina na veimisiterio. 

Ko e dautaleva nona Rosario vakavinaka vakaoqo, 
ga ka levu na garasia ui Kalou sa kunea, sa laki rara- 

ma na yalona, sa kila vakavinaka cake ua lotu ; kei na 
vuli ni lotu. 

Na Rosario sa dua na masu vinaka sara. E vakaevei, 
ko ni sa kila beka e dua na masu vinaka cake vua na 
Tama i keimami, se na Sa loloma Maria? Segai sara. 
Ia ka ni sa kenai kuri e dua na masu ni Dinata e nai 
tekivu ; kei na Me ia na goloria, e da eavuta e nai oti- 
oti ni veiwase, e dina ni’u kaya sa masu vinaka na 
Rosario. 

Sa masu rawarawa. E sega e dua na tamata me 
dredre vua, sa masu leleka na veitikina, ka rawarawa 
kivei ira na tamata lalai me vaka kivei ira na vuku, vei 
ira na gone. E sega ni yaga me kila na wilivola, se me 
taura e dua nai vola ; sega ni yaga na rarama ni siga 
se na cina e na bogi. E na veigauna, e na veivanua, 
vei ira kece na tamata, sa rawa na oka Rosario. 

Na wili Rosario sa dua na masu e vinakata sara na 
Daulato-tabu ko Maria. Sa macala sai koya ka vulica 
na Rosario vei Santo Dominiko; sa macala ni sa dau 
vakayacora vua na Kalou na nodra kerekere ko ira era 
dautaura ka wilika na nodra Rosario. 

Ni sa raivotu mai Lourdes ko Maria, sa taura tiko e 
dua na Rosario, sa nonai ukuuku duadua ; ia ka sa 
rairai kina ni sa vinakata ko Maria me tiko e ligada 
na ka sa tiko e ligana. 

Na Rosario sa dua na ka vinaka ni sa dau vakado- 
nuya na Ekelesia me sa tauri na masu ni Rosario, sa 

dau vukea. E kainaki era tolu sagavulu ka lima na 
Tui-tabu era dauvola vei ira na lewe ni lotu me vaka- 
dreta na masu ni Rosario. 

Na Tui-tabu ko Leone sa lewa tiko na Ekelesia e 
na gauna oqo sa vakavitu se vakawalu sa kau mai no- 
nai vola me tukuna mai kivei keda na lewe ni lotu me 
da gumatua e na dau wilika na noda Rosario. E na 
vuku ni cava beka sa dau tukuna mai na ka oqo na 
Tui-tabu ? sa kila ko koya sa masu yaga vakalevu, sa 
masu e dau rogoci mai cake, sa masu rawarawa. Sa 
vakaoqo nona vosa na Tui-tabu: u na Rosario, sa lewa 
ko na Kalou me soli kivei keda, me da kerea kina vua 
na Ranadi ni Lomalagi me vukei keda me da qaqa vei 
ira na meca ni lotu, me sa vakadcitaka na Dinata ki- 
vei keda na sipi ni Kalou; me vukei ira na lekai rusa 
me ra bula tale, me bau yaga kivei ira na dra i Iesu 
era sorovaki kina. ” 

Sa dina na ka sa nanuma na Tui-tabu, sa levu na 
ka sa ra rawata na lewe ni lotu c na nodra Rosario, sa 
tarovi mada e dua na lotu ca sa tubu voli mai France 
ka tete totolo yani ki Spain, ki Italy. Sa yaco na ka 
oqo e nayabaki 1200, sa voleka ni oti e 700 na yabaki. 
Sa mani soli na Rosario e na gauna koya, sa dau vu- 
nautaka ko Santo Dominiko, sa mani tarovi rawa na 
lotu ca ka bolea me vakarusa na lotu kei na matanitu 
e na vuli lasu. 

E na yabaki 1570, era bolea na kai Turke me kaba- 

ta na veimatanitu e na West ni Europe, ni ra sa lotu 
Katolika. Na veivanua era qaqa kina, sa visa na vei- 
koro, sa moku na taraata se kau yani me bobula. E 
na dua ga na koro levu ko Nikosi, sa ra gumatua nai 
taukei me vula rua. Tikotiko sa laki lailai na kedra e 
loma ni koro, era tala mata vei ira na meca era kaba- 
ta tiko na koro. Sa ia na veivosaki, sa rnacala me ra 
dolava na koro ko ira nai taukei, me ra soro ga e na 
sega e dua me moku. Era nanuma e dina na veivosaki 
ko ira nai taukei mai Nikosi, era dolava na koro ka 
solia na kena ki kivei ira na kai Turke. 

Era curu ki na koro ko ira na meca, ka tadu kina 
era sega ni muria na ka era yalataka a ya me bula ga 
nai taukei; era mokuta sara e 20,000 na tamata, ka ra 
vakacacana sara na koro. Ka sa vakaoqo, se ca vaka- 
levu cake na ka era kitaka e na veikoro era kabata 
rawa. 

Sa raica na ka oqori na Tui-tabu ko Pio V ka lewa 
na Ekelesia e na gauna koya, sa taqaya vakalevu, ia 
ka sa masu vagumatua talega. Tikotiko sa tala mata 
vei ira na Tui Spain, JFrance, Portugal, Germany, Po- 
lonia, Italy, sa masuti ira me ra bau duavata me va- 
kaseva yani na kai Turke, ni ra bolea me vakarusa na 
lotu kei na veimatanitu era Katolika. 

Eso vei ira era muria na vosa ni Tui-tabu, na nodra 
mata i valu sa soqoni voleka ki na toba mai Lepante. 
Nodra manua na kai Turke e 300, na nodra na Kirisi- 
tiano sa 209« 

Ia ka ni sa vakarau tiko nai valu, sa dau tukuna na 
Tui-tabu vei ira na lewe ni lotu me ra vakararavi va- 
kalevu cake ki na nodra Bosario, me ra loma vata ke- 
ce, me veivuke vakaoqo e na tarova na meca ni lotu. 
Ka levu na masu sa ia e na gauna koya me vakaroro- 
go e nai vakaro ni Tui-tabu. 

E nai ka 7 ni vula ko Okotoba sa ia nai valu. Sa 
ka rerevaki, iaka era qaqa na lotu e na vuku ni nodra 
masu na lewe ni lotu. Nodra waqa kece na kai Turke 
sa rusa ka dromu, ka sivi 30,000 nodra sotia era mate 
e na siga koya. Ka ra qai soro ka vakamalumalumu; 
sa oti nodra dau qaqa e na siga koya. 

Mei vakananumi ni siga koya, sa ra mani lewa na 
Tui-tabu me sa vakabau e na lotu na Siga-tabu ni 
Bosario e nai matai ni siga ni Turaga e na vula ko 
Okotoba. 

Sa so tale nai valu era sa qaqa kina na lotu e na 
nodra vakararavi ki na Bosario. E na nonai vola sa 
vakananuma eso ko koya na Tui-tabu ko Leone. E na 
yabaki 1716, sa ra qaqa na lotu ki Temesvar, vei ira 
na lotu vakarMahomet ; e na yabaki 1717, sa ra qaqa 
tale na Katolika ki Belgrade mai Hugari, ka ra dro 
sara ki nodra vanua na kai Turke. Nodra qaqa ruarua 
oqo na Katolika, sa rawa ga e na nodra masu na le- 
we ni lotu, e na nodra lolo kei na nodra oka Bosario. 

Na Bosario sa dua na masu vinaka e rawa mai ki- 
na na loloma ni Kalou kivei keda na lewe ni lotu. Sa 

daurairai kevaka sa dua na kuita levu sa yaco e vura- 
vura, mei sau ni vosa levu, ni ca, ni valavala ca vei 
ira na tamata^ me vaka na mate dewa rerevaki, se na 
dau siga, se i valu; sa dau laki malumalumu se oti 
na cudru ni Kalou, kevaka era vakararavi ki na Ro- 
sario ko ira na kirisitiano. E da wilika nai tukutuku 
ni veika sa yaco e nai vola i tukutuku ni veimatanitu, 
se i vola i tukutuku ni lotu, sa macala kina. Sa so na 
koro lelevu, sa so na vanua taucoko, sa ra voleka ni 
oti e na mate dewa rerevaki, era mani bula tale, sa 
oti totolo na vu ni mate, ni ra masu vua na Kalou na 
lewe ni lotu, ka tataunaki ira vua noda Ranadi, e na 
dau okata na Rosario. Ka levn na kenai vakananumi 
e da kunea mai Papalagi, sa so na vale ni soro sa tara 
oti me kenai vakananumi, se sa so nai vakatakaraka- 
ra i Maria sa vakaduri tu e na so na vanua. 

E na yabaki 1885, sa tete vakalevu mai Spain na 
mate ca na Kolera. E dua na gauna mai Valence, sa 
ra dau mate na tamata e 400 e na siga eso. Sa mani 
lavaka eso namasu ko koya na Epikopo, sa lavaka na 
prosesio eso, me colati kina uai vakatakarakara i Ma- 
ria. Sa vakabau sara, ka sa rogorogo wale e na gauni 
sala na Sa loloma Maria ni Rosario, era sa veisosomi- 
taki me vaka e dua na raama ni sinucodo. Tekivu e 
nai matai ni siga sa ia kina na cakacaka ni lotu me 
kerekere vua na Kalou me mudu kina na mate ca, sa 
toro sobu nai wiliwili ni mate me 15, ka bogi vica sa 
oti. Oqo sa yaco walega e na noda gauna, sa tautau- 

vata na kaukaua ni masu e na gauna oqo kei na gau- 
na makawa. 

Sa yaga na Rosario me rawa kina nai loloma ni 
Kalou, me da bula vata mai na ca lelevu sa vakarau 
yaco e na Ekelesia, se baleta na vanua eso, se na ko- 
ro lelevu eso. Ia sa yaga talega me da dui rawata me 
noda yadua nai loloma ni Kalou, me vakabula na ya- 
loda, se nai loloma e baleta na yagoda talega. 

Sa vinaka sara ua Rosario, me vukea noda dinata, 
noda lotu, e da vakananuma vakalevu kina na veika 
sa cakava nai Vakabula e na vukuda. E da kila vina- 
ka cake na lotu; e da gumatua cake talega me muria 
nai valavala dodonu, nai vunau ni Kalou. Ia ka da 
yacova talega kina na garasia e vuqa, kei na Idulese- 
sia talega e vuqa. 

Na Rosario sa vukei keda me da tabaka rawa nai 
vakacabacaba ni demonio, se nai vakacabacaba mai 
vei ira na vuravura. 

Sa vukei keda me da vakayacora nodai tavi vua na 
Kalou, ni da vakatakasama tiko na misiterio; me va- 
ka talega na nodai tavi kivei Iesu, na dau vakavinavi- 
naka vei koya nai Vakabula. 

Na Rosario sa dua na masu vinaka e sa yaga vaka- 
levu talega me da vukei ira kina na lewe i Puregatorio, 
me vakacegui ira, se vakatotolotaka nodra curu ki Lo- 
malagi. Sa ka levu na veidulesesia e da kunea ni da 

wilika vakavinaka na Bosario, ka sa rawa me da cabo- 
ra kece me vukei ira na lewe i Puregatorio. E kaya 
ko Santo Ligorio. a Sa uasivi dina nai soro ni Misa 
rae vakacegui ira na lewe i Puregatorio, emuri vei ira 
kece na veimasu sa liu na masu ni Rosario, me vukei 
ira na wekada era tiko mai Puregatorio. ” 


Sa macala, sa dua na masu vinaka na Rosario. Ko 
ira na tamata vuku e na ka ni lotu era loma vata ki- 
na. Au sa tinia noqu vunau oqo ena vosa niEkelesia, 
ka’u kunea e nai vola ni masu, na tikina sa wili e na 
siga tabu ni Rosario. “ Da vakarokorokotaka na Tina- 
na tabu na Kalou, e na dau okata noda Rosario, ni sa 
rui vinakata ko koya. Ia, sa dau rogoca nodra kereke- 
re na Kirisitiano, ka solia me ra qaqa vei ira nodra 
meca mai vuravura oqo, ni ra masuti koya e nodra Ro- 
sario, me vukei keda talega me da qaqa talega ko ke- 
da vei ira na demonio mai Iferi.” 


88 88 88 *888 
8818 88 
88 

V AK AREKIREKI. $e 


3B MISTERIO 



E lima: 

1. Sa tukutuku na Agelo kivei Maria : “ Sa 

yaco me tamata na Luve ni Kalou. 

2. Sa sikovi Elisabeta ko Maria ka vukei koya. 
3 Sa sucu mai ko Iesu nai Yakabula. 

4. Sa muria na lawa ni vakasavasavataki 

ko Maria. 

5. Sa laukune ko Iesu e na vale tabu. 

Va Misterio limalima oqo sa ra vakatokai me 
Mlsterio vakareklreki, ni ra sai vakananumi 
kivei keda ni reki sa kauta mai e vuravura oqo nai 
Yakabnla ni sa lako mai kina. 


17. 

Ni laivi ira na gone lalai me ra lako mai kivei an. 



Koi au na gau ni sala, koi au na Dina, koi au na bula. 

Ni mai vuli kivei au, ni’u sa yalomalua ka yalo- 
malumalumu. 

AI KA DUA M MISTERIO. 
Vakareklreki. 


Sa tukutuku na Agelo kivei Maria : — Sa 

YACO ME TAMATA NA LUVE NI KALOU. 



Vua ni Misterio : Na Yalomalumalumu. 

Sa va na udolu na yabaki sa tiko vakaloloma ko 
Vuravura, ka sa bera ga nai Vakabula. 

Tikotiko, sa mani yaco na kena gauna ; sa talai 
yani e dua nai Agelo ko Gaberiele, me lakani vei 
Maria : ka sa vaka : u Sa loloma Maria, kemuni sa 
sinai e na garasia, sa tiko vata kei kemuni ko Koya 
na Turaga ! ” Sa kurabui ko Maria ka sa rere talega. 
u Kua ko ni rere, Maria, ko ni sa lomani mai vua na 
Kalou, ko ni na kunekune ka na vakasucuma e dua 

na gone, ko ni na vakatokai Koya mei Iesu. E na 
Turaga levu, a Luve i Koya sa tiko e cake sara...” 
Sa qai kaya ko Maria : u Koi au na vada ni Turaga..” 
Ka sa qai yaco me tamata vakataki keda na Luve 
ni Kalou ! 

A Misterio talei ! sa kenai vakananumi kivei keda 
na Masu ni tukutuku ni Agelo, ni sa qiri vakatolu e 
veisiga na kena lali. 

Turaga Iesu, ni solia mai me’u vakaivota e na reki 
ni misterio levu oqo, na nomuni yaco me tamata . Ko 
ni sa yaco me tamata me vakabula na yaloqu ; ia, 
e na vuku i koya na Tinamuni - tabu, ni solia mai na 
yalomalumalumu na vua ni misterio oqori ; ni solia 
mai me’u rawata sara kina na daulomani kemuni, 
na qaravi kemuni e na bula oqo, me’u laki reki vata 
kei kemuni tawa mudu e na bula kadua ki Lomalagi. 

Ka talei na yalomalumalumu i Maria ! Ke sa bau 
rawa kivei keda ! Kevaka ko ni kunea eso na gauna 
me tubu e lomamuni na viavia levu, ni duivakananuma 
lo, “ na ka vinaka sa tu vei au, sa vu vua na Kalou. 
duadua ga. ” E tubu tale na viavia dokai, nanuma tale 
na kena levu na nomui valavala ca eliu, e na dodonu 
me tubu kina vakalailai na Yalomalumalumu. 

Nanuma sara nona yalomalumu talei ko Maria ! 

AI KA RUA NI MISTERIO. 
Yakareklreki. 


Sa sikovi Elisabeta ko Maria ka vukei koya. 



Vm ni Misterio : Na Veilomani. 

Sa yalololoma sara ko Maria! Na loloma ga ka 
waqa tu e lomana sa kauti koya me laki sikova na 
wekana ko Elisabeta, na tina i Ioane Batita. Sa yawa 
na vanua e tiko kina ko Elisabeta, sa sala dredre ; sa 
vosota ga ko Maria ka sa lako. 

Ni sa tadu yani ko Maria sa tavaki Elisabeta. Ia e 
na domo ni nona vosa sa ladelade ko Ioane Batita e 
na kete i tinana ! e na kena gauna donu koya, e na 
loloma i Iesu sa seavu na duka ni vuda vei Ioane 
Batita. Ia ka e na rarama ni Yalo-tabu, sa vakavina- 
vinaka ko Elisabeta vei Maria ka vaka : u Ni sa 

kalougata vakalevu vei ira ua jalewa kecega, a sa 
kalougata talega na vua ni ketemuni. ...” Sa rogoca 
ko Maria, sa vakamalumalumu ka vakavinavinaka 
vua na Kalou : “ Me sa dokadoka na Turaga na 
yaloqu. ” Magnificat anima mea Dominum... 

Iesu noqu Turaga me’u vakaivota e na reki, sa 
tu vei iratou ko Maria, ko Elisabeta kei Ioane Batita 
e na siga koya. Ni lewa, Turaga, me tu vei au na 
loloma me vaka sa tu vei iratou oqo ; loloma vua* na 
Kalou, loloma vei ira na tamata e na vuku ni Kalou. 
Ni rogoca noqu kerekere e na vuku i Maria na tina- 
muni yalololoma. 

Ka talei nona loloma ko Maria ! ka talei na viritute 
oqo ! E na Dinata, e da kila na Kalou ; na Loloma 
na sala e da rawa yani vua. Na viritute vakalou e na 
tawamudu vaka na Kalou. Me sa tu ga kivei keda na 
loloma, sai koya na lewe ni veivunau, nai vunau levu, 
na veilomani. 

Da nakita me vakataki Maria ni sa daulomani ira 
na tamata tani. 

AI KA TOLU NI MISTERIO. 
Yakarekireki, 


Sa sucu mai ko Iesu nai Vakabula. 



Vua ni misierio : Na Vakarorogo. 

Na Daulato-tabu ko Maria, sa kawa i Tavite ko koya, 
sa kawa i Salomone na Tui rogo levu, ia ka sa vaka- 
malumalum u ga, ka vakarorogo e na ka kece sa lavaki. 

E na vakarorogo ga, sa laki Betelema ko Maria, ma- 
ni vakasucu kina. Mai Betelema, sa vakaloloma tu, sa 
nonai vakaruru na qara ni vatu, navale ni manumanu. 
Sa rarawa na lomana e na vuku ni luvena ka sucu e na 
vanua vakaloloma vaka oqo. Ia, na vosota sa ganiti ira 
era vakarorogo e na lewa ni Kalou. 

Ia sa tiko na gone, sa cuva sobu vua, ko Maria, sa 
levu nona reki ni sa raica na luvena sa luve ni Kalou. 


w*. *" *“■» 

A ka ni reki levu talega ni sa raici ira nai vakatawa ni 
sipi e ra mai cuva vua na Kalou ka yaco me tamata. 
E ra lako mai e loma ni bogi ni ruru ka tiko lo na 
vanua, a gauna vinaka oqo me da toro vei Iesu. E ra 
dravudravua nai vakatawa ni sipi, e sega na yau, era 
lako ga, ka vakararavi matua ki vua nai Yakabula ka 
sucu mai ; era tamata vinaka, u sa gu dodonu na loma- 
dra. ” Ia na Agelo e le vuqa e ra seresere tiko : u Me 
ia na gloria vua na Kalou ki cake sara ; me ia na ce- 
gu kivei ira na tamata sa gu dodonu na lomadra. ” 

Turaga Iesu, ni solia mai me’u vakaivota e na reki 
sa tu vei Maria, vei Iosefo, vei ira na Agelo, vei ira 
nai Vakatawa ni sipi e na bogi sa ia kina na Misterio 
levu oqo mai Betelema. Ia, e na vuku i koya na 
Tinamuni - tabu, ni’u sa nanuma talega na nomuni 
davodavo vakaloloma, ni solia mai me’u beca na ka 
vakavuravura, me’u kabiti kemuni tikoga, me tu vei 
au na vakarorogo dina. 

Ka talei nona dauvakarorogo ko Maria ; me sa bau 
rawa kivei au na Yakarorogo. Ni sa vosa ko na Kalou, 
sa ka lialia dina na tukuna vakataki Satana, u au be- 
se. ” Da vuku cake, da vakarorogo ni sa vosa mai 
na Kalou na Turaga ni veituraga. 

Da nakita me vakarorogo vakavinaka vua na 
Kalou vakataki Iesu, vakataki Maria : u Turaga rae 
yaco mai na nomuni lewa. ” 

AI KA VA NI MISTERIO. 
Vakarekirekl. 


Sa MURIA NA LAWA NI VAKASAYASAVATAKI 

ko Maria. 



Vua ni Misterio : Na Yalosavasava. 

A kena lawa vei ira na kai Jiu : kevaka e dua na 
yalewa sa vakasucu, me sa lako ki vale-tabu me vaka- 
savasavataki kina. — A kena lawa tale me cabori vua 
na Kalou na ulumatua tagane ni sa qai sucu mai. 

Ia na lawa ruarua oqo e sega ni baleti rau na vei- 
luveni tabu. Ko Maria sa yalosavasava sara, ko Iesu 
sa Kalou dina, e sega ni yaga ni cabori vua na Kalou. 
Ia ka sa lomadrau sara me vakabauta na veilawa me 
nodai vakarau ko keda na tamata. Ia e na siga sa 
lokuci e na lawa, nai ka vasagavulu ni siga ni sucu 

oti na gone, ko Iosefo kei Maria erau kauti Iesu ki 
vale-tabu. Ia, koi rau na qase ko Simeone kei Ana, 
sa rau wawa tu. E na rarama ni Yalo-tabu, erau 
kila ni sa tadu mai na Mesia, na rarama me vakasa^ 
lataki ira na veimatanitu*.. Ia ka sa dua tale nona 
vosa ko Simeone ; ka sa kila kina ko Maria ni sa na 
vakararawataki na luvena e na vukuda. Sa cuva sobu 
ka vakavinavinaka ga, sa cabora ga na luvena me bula 
kina na kawa i Adama. 

Turaga Iesu, ni solia mai me’u vakaivota e na reki 
sa tu vei rau na yalododonu oqo ko Simeone kei Ana, 
e na siga ko ni a cabori kina vua na Kalou ; e na 
vuku i koya na Daulato-tabu yalosavasava ka dau 
vakamalumalumu me muria nodra lawa ni vakasava- 
savataki na yalewa tani, ni loloma mai kivei au, Tura- 
ga me’u yalosavasava tikoga vakataki kemuni vaka- 
taki Maria. 

Ka talei na yalosavasava i Maria ; me bau rawa ki- 
vei au na yalosavasava. A yau levu duadua oqo, sai 
koya nai ukuuku ni yalo ni tamata, sai koya nai tovo 
e da matalau kina vua na Kalou, nai tovo e da kunea 
kina na Kalou, io na ka dina sa golevi keda kina na 
Turaga ; na yalosavasava na darava ki Lomalagi. Me 
da nakita me maroroya ka vakaikuritaka tikoga noda 
Yalosavasava. 

Maria yalosavasava, ni masulaki keimami. 

AI KA LIMA M MISTERIO. 
Yakarekireki. 


Sa LAUKUNE KO ĪESU E NA YALE TABU. 



Vua ni Misterio : Na dau qarayi Iesu. 

Vaka sa kenai vakarau vei ira na kai Jiu sa rau 
dau lako ki Ierusalema e na veiyabaki ko Iosefo kei 
Maria me rau tiko e na soqoni ni Lotu. 

Ni sa 12 nona yabaki ko Iesu sa lako kei rau 
nona qase. Oti na soqoni, sa ia na vakarau suka. Sa 
maui tiko kina ko Iesu me vakarorogo e na lewa i 
Tamana mai Lomalagi. E gau ni sala sa rau r^ica 
nona qase ni sa yali ko Iesu ka rau taqaya kina vaka- 
levu. Sa rau lesu tale mai me qfirai koya. E nai ka 
tolu ni bogi sa rau kunei koya e na vale tabu ; sa 
tiko voi ira na Vuku, “ sa daurogoci ira, dautarotaro 

vei ira, ” ka ra taleifcaka na gone ko ira na Vuku. 

Da vakananuma na levu ni nona rarawa ko Maria, 
bogi tolu ni tawase kei na Luvena, da nanuma tale- 
ga nona reki ni sa kunei koya tale. 

Sa rafcou mani lesu tale ki Nasarefce, ka sa kainaki 
e nai Vola-tabu ni sa “ dauvakarorogo vei rau” nona 
qase, ko Iesu. 

Turaga Iesu, ni solia mai me’u vakaivota e na reki 
sa tu vei rau ko Iosefo kei Maria ni rau qarai kemuni 
oti bogi tolu, erau qai kunei kemuni mai vale tabu. 
Ni vukei au mai me’u kakua ni’u biuti kemuni me 
qaravi Satana e nai valavala ca. Ke’u vakaloloma e 
dua na siga me bale kina, ni loloma mai vei au me’u 
qarai kemuni totolo e na veivutuni levu kei na kofesio 
vinaka. Turaga me’u sa nomuni,me’u sa fcu vei ke- 
muni fcikoga. 

Ka taiei nona reki e na dautiko vei Iesu ko Maria : 
ia sa ka talei dina na tiko vata kei Iesu, na duavafca kei 
koya, oqo na ka yaga duadua. E na papifcema eda a 
yalafcaka me biuti Satana, eda a yalataka me duavafca 
kei Iesu, me Qaravi Iesu e na bula oqo, me da fciko 
vua fcawa mudu e na bula kadua. 

E lima: 

1. Sa rarawa ko Iesu mai Oliveto. 

2. Sa lausakoci ko Iesu. 

3. Sa vakaisala e na kau votovotoa ko Iesu. 

4. Sa colata na koruse ko Iesu. 

5 . Sa lauvako e na koruse ko Iesu. 


Ha Kisterio limalima oqo sa ra vakatokai me 
Mjjsterio vakararawa, e na vuku ni ra sai 
vakanannmi ni rarawa, ni mate sa vosota nai Vakabula 
me. sorovaki keda. 

AI KA DUA NI MISTERIO. 
Vakararawa. 


Sa rarawa ko Iesu mai Oliveto. 



Vua ni Misterio : Na Veivutuni. 

Ni ra vakjiyakavi oti ko Iesu kei ira nonai Aposi- 
tolo, ni caka oti nai Ukarisitia, sa ratou cabe ki na 
dela i Oliveto. E ra yaco kina, sa toro yani duadua 
kolesu, sa cuva sobu ka masu matua... 

Ia ka sa vakasamataka na kena bibi nai valavala 
kei Vuravura, na kena ca vua na Kalou. Sa namaka 
talega na veirarawa e ra vakarau vakatotogani koya 
kina na daulaba. Sa macala talega e lomana na levu 
ni tamata e ra rusa tawa mudu, sa via vakabuiai ira ; 
sa kila talega ni sa lewe levu e ra na sega ni vaka- 
yagataka nonai soro... Na veika oqo sa vakaocai 

koya, sa bale sobi» ki na qele, sa taqaya, sa rere, sa 
buno levu, buuotaka sara na dra... “Tamaqu, ke sa 
rawa me sa yawa vei au na bilo oqo. ” 

Sa lako mai e dua na Agelo me mai vakacegui 
koya sa mani gumatua kina ko Iesu e na masu : " Ia 
me kakua ni’u vakatau vei au, me yaco ga na nomuni 
lewa. ” Sa soli koya ko Iesu me sorovaki keda kece 
na tamata. 

Turaga Iesu, e na vuku ni nomuni rarawa bibi oqo 
mai Oliveto, ni vakatubura e lomaqu na veivutuni 
dina kei na cata sara nai valavala ca. Ni vaguma- 
tuataki au mai e na masu e na yalodina kei na yalo- 
savasava. Me sa vukei au kina na Tinamuni tabu 
e na daumasulaki au. 

Ka levu nona dau cata nai valavala ca ko Maria ! 
Sa rau lomavata kina ko koya kei na Luvena. Na 
yalona sa kabita na Kalou tikoga ; sa dau tagi ga, e 
na vnku ni valavala ca ka vuna na mate i Iesu na 
luvena. Yakataki koya me sa lewe ni yaloda na dau- 
cata kei na daurerevaka nai valavala ca, me tu ga 
e lomada na VEivuTtJNi dina. 

AI KA RUA NI MISTERIO. 
Vakararawa. 


Sa lausakoci ko Iesu. 



Vua ni Misterio : Na totogitaka na yagoda 

MEI SAU NI NODAI VALAVALA CA SE ME 
KENAI TAROVI. 

Sa vesu ko Iesu ka sa kau ki na mataveilewai i 
Pilato. Sa maeala vei Pilato sa +awa cala ko Iesu, 
ia ka rae mudu se eco;u nodra yaloca nai taukei kivei 
Iesu, sa soli koya me lausakoei. Sa kau yani ko Iesu 
ka vesu e na dua na duru. E ra luvata nonai sulu, 
ka ra sakoci koya e matadra na le vuqa. Sa rui ka 
rerevaki na ka sa yaco oqo ; e sega e dua nodrai 
vakarau na daulaba, e ra kitaka ga ka oea na ligadra. 
Sa dra tancoko na vago ni Turaga sa seva na tiki nj 

lewena, sa mavoa taucoko na yagona e na we ni sako. 

Ni bau vakayalo, koi kemuni na Krisitiano, ni 
nanuma na nomuni Turaga ka vakacacani vaka oqo, 
mo ni qai kila na vua ni valavala ca. Sa lausakoci na 
Turaga sai sau ni nomuni gadreva ca, rai ka ca, nanu 
ca... Ni mai vuli vei Iesu ni vakacacani vaka oqo, ni 
mai vulica dauvakatotogrtaka na yagomuni mei sau 
ni valavala ca. 

Ko ira na yalododonu e lailai ga nodra cala ka ra 
dau vakataki Iesu e na ka oqo ; era totogitaka na 
yagodra ka ra vosota na rarawa, na mate, era taura 
na lolo, kei nai valavala vaka koya. 

E vaka evei ko keda ? 

Turaga Iesu e na vuku ni nomuni rarawa rerevaki 
ni ko ni sa lausakoci, ni vukica na lomaqu, ni lewa 
me kakua ni ka’u rui karona na yagoqu, kakua ni 
ka’u qara tale na marau ca. Ni vukei au mai, vaka- 
deitaki au mai, me’u yalosavasava, me’u veivutuni, 
me’u totogitaka na yagoqu mei sau ni noqui vala- 
vala ca. 

la sa yalosavasava sara ko Maria, sa sega ni yaga 
vua me totogitaki koya, sa tawa tauvi valavala ca. Ia 
ka sai vunau ni Lotu, sa vakabauta ga ko koya. Sa 
dau muria me nodrai vakarau na Krisitiano, sa vaka- 
yacora ga me duavata kei na Luvena. I Maria ni 
masulaki au mai me’u veivutuni tikoga me’u sa taura 
nai valavala ni veivutuni na vua ni misterio oqori. 

AI KA TOLU NI MISTERIO. 
Yakararawa. 


Sa VAKAISALA E NA KAU VOTOVOTOA ko Iesu. 



Vua ni Misterio : Na daukawaletaka na beci. 

Me da nanumi Iesu ni sa tiko e ligadra na daulaba 
ka ra vakalialiai koya na Turaga ? E ra tuvi koya e 
na dua na kote damudamu, e ra qai talia e dua nai 
sala ni kau votovotoa, ka ra vakatikora vakaukaua e 
uluna ; e ra vakatura edua na gasau e ligana, e ra 
kasivita na matana ka yaviti koya... E ra mani vaka- 
tekiduru vua ka ra vakalialiai koya sara ; era kaya : 
Sa loloma, na nodra tui na kai Jiu. 

Sa vaka evei ? e na so tale na Krisitiano e ra 
nanuma rawa na Turaga sa vakaeacani vaka oqo, 
vakalialiai vaka oqo, ka e ra na qarava tale na viavia 

dokai, na viavia rairai, na via vakalevulevui ? Sa vaka- 
cacani na Turaga, sai sau ni noda veitovo ca vaka 
koya. Me da mai vuli vei Iesu me vosota na vaka- 
lialiai, na beci, da vulica na daurekitaka nai tovo 
oqo vakataki koya. 

Turaga Iesu, e na vuku ni rarawa rerevaki sa yaco 
oqo vei kemuni, ni lomani au mai me’u tamata dina, 
me’u tabaka matua na viavia levu, na viavia dokai, 
me kakua ni ka’u qaravi au wale, me’u vakataki ke- 
muni, ka yaga ki na yaca ni krisitiano. Me sa vukei 
au kina na Daulato-tabu yalomalumalumu. 

Ia sa vakataki Iesu sara ko Maria, e na nona bula 
taucoko sa dautiko lo ; sa sega ni kune vua na viavia 
rairai se na cava tale vaka oqo. E na gauna sa beci 
ka vakalialiai na luvena, sa beci ka vakalialiai ko 
koya; sa mani vosota vakarekireki ni duavata kina 
kei na luvena. I Maria na nodrai tokoni na krisi- 
tiano, ni masulaki au mai me’u vakataki kemuni, me 
rawa kivei au na vua ni misiterio oqori, na dauka- 
WALETAKA NA BECI. 

AI KA YA NI MISTERIO. 
Vakararawa. 


Sa COLATA NA KORUSE ko Iesu. 



Vua ni Misterio : Na dauvosota. 

Me da nanuma na Turaga ni sa colata lako nona 
koruse bibi, ka muria na sala ki Kalevario ; da muri 
Koya kina. Kocei e nauuma rauta na levu ni nona 
rarawa ? Sa bale vakatolu ki na qele, ni rui oca ko 
koya... Nona rarawa ni rau sota kei tinana... Na luve 
ni Kalou sa rui malumalumu, sa yaga me dua na 
vulagi ko Simone me veivukei kaya... Ko Veronika 
na yalewa yalololoma sa tavoya na mata ni Turaga sa 
rui vakaloloma tu... Na yalewa yalododonu eso era 
tagi muri Iesu ka sa vakacegui ira ko koya. 

Ni da nanuma na Turaga sa vakaeacani vaka oqo, 

e vakaevei ? e na sega ni tubu e lomada na via colata 
talega noda koruse ? e da na sega ni vosota vakare 
kireki na veirarawa lalai se koruse lalai e yaco kivei 
keda e vuravura oqo ? Da mai vulica vei Iesu na 
dauvosota, na daucolata noda koruse. 

Turaga Iesu, e na vuku ni rarawa bibi ka yaco 
kivei kemuni ni ko ni colata na koruse ka cabe ki 
Kalevario, ni lomani au mai, ni solia mai na nomuni 
garasia me sa kakua vei au na yalolailai, na welewele, 
me’u sa dauqaravi kemuni e na yalo dina, me’u sa 
vakavinavinaka ga e na gauna ni tovolei, me kakua 
ni ka’u didi, ni sa yaco vei au eso na koruse lalai, 
me’u sa dauvosota ga. 

Sa rau duavata ko Iesu kei Maria. E na gauna sa 
sa vakacacani kina na Luvena ko Maria, e ra dui 
dro nai Apositolo, ko koya kei Ioane erau *muri Iesu 
ki Kalevario. Ko Maria sa cabora na Luvena vua na 
Kalou me sorovaki keda, sa domona me ra bula tale 
na luve i Adama. Maria, ni golevi au, ni vukei au, 
me’u muri Iesu kei kemuni, me’u sa vosota ga na 
veirarawa sa yacovi au, na vua ni misiterio oqori. 

AI KA LIMA NI MISTERIO. 
Yakararawa. 

Sa lauvako ki na koruse ko Iesu. 



Vua ni Misterio : Na lomani ira ga 

ERA CATI KEDA. 

Da vakananuina na Turaga Iesu sa rui vakaloloma 
tu ni ra vakadavori koya e na koruse ko ira na dau- 
laba, ka ra veidreyaka sara... era tukia nai vako 
balavu e ligana, e yavana... Sa galu ga ko Iesu e na 
veika e ra kitaka vua. E ra qai vakamata na koruse 
ka sa kuri vakalevu kina nona ra rawa na Turaga ni 
sa lili e na we ni vako walega. Sa ia talega na vosa- 
levu kei na vakalialiai : “ kevaka ko sa luve ni Kalou 
mo lako sobu mai na koruse. ” Ko Iesu sa masulaki 
ira sara nona daulaba..., sa solia na tinana me tinada.., 
sa oti nodai soro, sa ciba sara ko Iesu. 

E levu na ka me da taleitaka e na misiterio oqori ; 
da taleitaka vakalevu cake nai valavala i Iesu kivei 
ira na vakacacani koya 5 sa galu, sa vosota, sa masu- 
laki ira era kitaki koya vakaca. Ai vunau levu kivei 
keda oqo. Da muria ne ; ke dua sai valavala ca kivei 
keda, ko dodonu me dai valavala vinaka kivei koya. 
Kakua ni da cati ira era vakacacani keda se ra cati 
keda ; vakataki Iesu da loinani ira noda meca. 

Turaga lesu, e na vuku ni nomuni rarawa levu ni 
ko ni sa lauvako ki na koruse se lili kina. Ni loloma 
mai kivei au me’u sa lomani kemuni ka mate o na 
vukuqu, me’u sa vakataki kemuni sara ka lomani 
ira era cati au se via vakacacani au. 

Sa vakarau ciba ko Iesu sa buli na tinana me 
tinada : “oqo na tinamu. ” E na gauna ni oca, ni 
yalolailai, me da gole ga vei koya na tinada, sa lomani 
keda ko koya. Vakataki Iesu sa vakavulici keda me 
da lomani ira na tani kece, vakalecalecava nodra cala 
ko ira era cala kivei keda. I Maria, na tinaqu, ni vu- 
kei au mai me’u sa rawata na vua ni misiterio oqori, 
me’u SA LOMANI IRA SA CATI AU. 

E limii: 

1. Sa tu cake tale mai na mate ko Iesu. 

2. Sa cabe ki Lomalagi ko Iesu. 

3 Sa lako sobu mai na Yalo-tabu kivei ira 
nai Apositolo. 

4. Sa lave ki Lomalagi ko Maria. 

5. Sa buli ko Maria me Eanadi ni Lomalagi 

kei Yuravura. 

Na Misterio limalima oqo sa ra vakatokai me 
Misterio vagoloria ; ra sai vakanaaumi kivei 
keda ni sa dodonu me da dokai Iesu mada kei Karia 
talega ni rau sa tadu ki Lomalagi, koya na vanua 
sa vakarautaka me noda ko Iesu, 


41. 


Digitized by Google 




Ia, kevaka eda sa vakadinata ni sa] raate ko Iesu mani tu 
cake tale mai, c na vaka talega kina ko ira era mate 
oti, e na vuku i Iesu sa na kauti ira tale kei koya na Kalou. 
(Paulo, Cesal. iv, 14.) 

Ia, e na vaka kina, eda na qai tiko vata kaya na Turaga 
ka tawa mudu. (ibid, 17.) 

AI KA DUA M MISTERIO. 
Yagoloria. 

Sa tu cake tale mai na mate ko Iesu. 



Vua ni Misterio : Na Dinata. 

E na siga-tabu ni Paseka, ni sa mataka lailai sa tu 
cake tale mai na mate ko Iesu. Na yalona ka laki 
tiko ki Ifereno, mani bogi tolu vata kei ira na yalodo- 
donu era toka kina, sa mai tiko tale kei na yagona sa 
davo e nai bulubulu ; sa bula tale ko Iesu, sa biuta 
nai bulubulu, sa lade ki cake. Ko ira nai Vakatawa 
era rere vakalevu era bale sobu ki na qele. Sa vura 
mai na Agelo, sa vakabalea na vatu levu ka soqota 
nai bulubulu, sa tukuna yani nona tu cake tale nai 
Vakabula. Ko Iesu sa raivotu vei Tinana, vei ira na 
yalewa yalodcdonu kivei ira talega na Apositolo eso. 

Ia da taleitaki lesu ni sa tu cake mai na mate ko 
koya e na nona kaukaua ; sa tu cake tale me vaka 
na nona vosa, sa qaqa ko koya. Da reki talega, ni 
sa bula tale ko Iesu sai vakadinadina ni da na tu cake 
tale mai na mate ko keda edua na siga. Sa dina na 
Lotu, me sa bula cake noda dinata ! Edua na siga eda 
na laki tiko vata kei Iesu ki Lomalagi ! 

Turaga Iesu, au cuva sobu vei kemuni, au dokai 
kemuni ni ko ni sa cube mai nai bulubulu ko ni qaqa 
vua na mate ; au sa taleitaka na uomuni kaukaua va- 
kalou. Sa luvu na yaloqu e na reki e na vuku ni vosa 
oqo sa baleti au : “ me vaka sa tu cake mai na mate 
ko Iesu e na nona kaukaua, e vaka talega kina au 
na bula tale e na nona kaukaua. ” Sa dina ! Turaga 
ni vukea noqu dinata, ni vakalevulevutaka noqu di- 
nata, me’u vakataki Maria kei ira na Maretire, me’u 
sa muri kemuni ki cake e na siga ka’u na mate kina. 

Me da nanuma na levu ni noua reki ko Maria e na 
gauna sa raivotu vua ko koya na luveua, ni sa tu 
cake tale na luvena mai na mate ; ka me da reki 
vata kaya. 

Maria na tinaqu, masulaki au mai, ni vukei au mai, 
me’u vakataki koya na luvemuni ka soli koya me 
nodai vakarau, me’u vakarorogo tikoga vua, vakabauti 
koya e vuravura oqo, ka bula vata kaya tawa mudu. 

AI KA RUA NI MISTERIO. 
Ycagoloria. 


Sa cabe cake ki Lomalagi ko Iesu. 



Vua ni Misterio : Na Yakararayi. 

Ni sa tu crtke tale mai nai bulubulu ko lesu, sa tiko 
tale bogi vasagavulu e Yuravura. Sa vakadeitaki ira 
nonai- Apositolo e na vuli kece sa dewaca oti kivei 
ira. Sa tauyavutaka dina nona Ekelesia ; sa yalataka 
na Yalo-tabu kivei ira. “ Sa soli mai kivei au na 
veikaukaua kecega mai Lomalagi kei Yuravura. ” Ia 
ni’u vakarau lako yani, au solia vei kemuift na vei- 
kaukaua oqori : “ Me vaka sa talai au ko Tamaqu, au 
sa talai kemuni. .. — Ni laki vunau kivei ira na 
mataqali kecega, mo ni papitemataki ira e na yaca i 

Tamana kei na Luvena kei na Yalo-tabu... — Me ra 
vakabauta na ka kecega ka’u a tataunaka kivei ke- 
muni. Ko e na vakabauta ka papitema e na bula, ko 
e na sega ni vakabauta e na rusa. ...” Oti, sa taburaki 
ira ko Iesu, ka ra raici koya ni sa cabe cake. Tikotiko, 
edua na o sa lati koya, e ra sega ni raici koya tale. 

Turaga Iesu, au dokai kemuni, ni ko ni cabe ki 
Lomalagi e na nomuni kaukaua vakalou, au sa talei- 
taki kemuni sara. Ko ni sa lako me vakarautaka edua 
na neimami tikotiko. Turaga au via lomani kemuni, 
ni ko ni sa rui lomani au ; au sa vakararavi vei ke- 
muni ; au vakararavi ki na nomuni yalayala, me’u 
rawata na nonauni garasia e Yuravura oqo, kei na 
bula kadua ki Lomalagi. 


Ni sa cabe oti ki Lomalagi ko Iesu, sa dautiko 
tikoga kina na yalo i Maria, ka levu nona gu kina. 
Ke’u bau vaka oqori koi au, ia me gole tu ga na 
yaloqu ki Lomalagi, me tu kina noqu nananu kece, 
noqu gu taucoko. Ia, au via beca na ka vakavuravura, 
na ka wale, au gadreva duadua noqu vanua vinaka 
sa rakarautaki tu ki Lomalagi me noqu tawa mudu. 

Maria na tinaqu, au vakararavi ki nai soro i Iesu, 
ia, e na nomuni masulaki au, ni vakalevulevutaka mai 
noqu Vakararavi kina. 

AI KA TOLU NI MISTERIO. 
Yagoloria. 

Sa lako sobu'mai na Yalo-tabu KIVEI IRA 
NAI APOSITOLO. 



Vua ni Misterio : Na Loloma. 

Ni sa cabe oti ki Lomalagi ko Iesu e na siga ni 
Asesio, me muria nona vosa era soqoni vata na 
Apositolo ki na dua na vale. Era toka lo kina ka ra 
daumasu lomavata kei Maria na Tina i Iesu. Ia e na 
siga ni Penikosite “ sa rogo vakasauri mai Lomalagi 
vaka na domo ni cagi levu. Era qai raica na ka sa 
vaka na yameyame ni buka, ka veisebayaki ka toka 
yadua vei ira kece ; era qai sinai kece e na Yalo- 
Tabu.” Era qai vuki me tamata vou kina, sa raramana 
yalodra, era qai gumatua sara ; era rawata na duivosa- 

vosa, era bolea na mate, era yaco sara ki nai yalayala 
kei Yuravura me kauta kina na Lotu. 

Da taleitaka nai cakacaka ni Yalo-Tabu kivei ira 
na Apositolo. Tamata rere, yalolailai mada, era qai 
yalodina, gumatua ka tawa rere, ni sa qai tiko vei ira 
ko koya na Yalo-Tabu. Sa vakayavalati ira na loloma 
sa qai tu e lomadra, era taukena na rarama ka ra sa 
laki solia kivei ira na tani. 

Turaga Iesu, ko kemuni, vaka ko ni a yalataka 
mai, ko ni a tala na Yalo-tabu kivei ira na Apositolo, 
ni yalovinaka me tala kivei au na nomuni Yalo-tabu, 
na dauvakacegu, me sa mai caudreva e yaloqu na 
loloma bula ; na loloma, nai vakatakilakila ni nomuni 
tamata. Ia me’u sa lomana vakaidina na Kalou, 
me’u sa lomani ira na tani e na loloma dina, na 
loloma vakayalo. 

E na siga ni Penikosite, ni sa yacova oti na Yalo- 
tabu ko Maria, sa qai uasivi sara nai tovo ni yalona, 
sa waqa sara kina na loloma dina. 

Maria na Tinaqu, ni vukei au mai e na nomuni 
masu ; me sa rawa kivei au kina na garasia ni Yalo- 
Tabu me sa mai toka e lomaqu ko koya, me biu tani 
na gu ki na ka vakavuravura, me lalaga mada na 
yaloqu me qai sinai vutu e na Loloma mai vua na 
Yalo-Tabu. 

AI KA YA NI MI8TERI0. 
Yagoloria. 

Sa lave ki Lomalagi ko Maria. 



Vua ni Misterio : Na mate vinaka. 

Ni sa biuti vuravura ko Iesu, sa dau gu vakalevu 
ko Maria me muri Koya ki Lomalagi. Sa wawa dede, 
ka sa laki waqa levu cake tikoga ua loloma e yalona. 
Sa qai yaco na kena siga, e na levu ni nona loloma, 
sega na malumalumu, se dua na mate, rau sa tawase 
kina na yalona kei na yagona. Ni sa oti nonai cegu, 
era kauta vakarokoroko na yagona ki nai bulubulu ko 
ira na Apositolo. Bogi tolu sa ia toka na sere me 
doka na Kalou ka me taleitaka na Daulato savasava. 
E kainaki ni laki duavata na domo ni Agelo kei na 
domo ni Apositolo, 

E nai ka tolu ni siga sa mani dola nai bulubulu, ka 
sa lewa ko Iesu me bula tale na yago nei tinana, ka 
ra laveta cake ki Lomalagi ko ira na Agelo. Ue ! na 
levu ni nona reki ko Maria ! Ia da taleitaka nonai 
votavota ko Maria, da reki vata kaya. 

Turaga Iesu, sa qai rawa mo ni sauma vei Maria 
na tinamuni na veika ko ni a yacova vua. Ko ni a 
tiko vua eliu, sa qai tiko vei Kemuni ko koya. Ko ni 
s^auma nona yalomalumalumu, nona yalosavasava. 
Ka vinaka na dauqaravi Kemuui e na bula oqo, sa 
rui uasivi na tiko vei Kemuni e na bula kadua. 

* Maria na Tinaqu ko ni tiko vata kei na Luvemuni ! 
ia ni vukei au mai meu mate vakavinaka vakataki 
kemuni ; ni tukuni au sara vei Iesu e na siga koya, 
ka me ra mai kauta na yaloqu ki Lomalagi ko ira 
na Agelo me’u reki vata kei lesu vata kei kemuni 
tawa mudu. 

AI KA LIMA NI MISTERIO. 
Vagoloria. 


Sa buli ko Maria me Ranadi ni Lomalagi 

KEI YuRAVURA. 



Vua ni Misterio : Na vakararayi vei Maria. 

Sa curu ki Lomalagi ko Maria ni ra laveti koya na 
Agelo. Sa waraki koya ko Iesu, sa solia vua nonai 
tikotiko e cake sara, me uasivia kece na Agelo kei ira 
na Yalododonu. Era tavaki koya ko ira na lewe i 
Lomalagi, sa ra cavuta tale vata kei Gabriele na 
Arkagelo : “ Sa loloma Maria kemuni sa sinai e na 
garasia... ” 

E dina sa siga ni reki levu mada e Lomalagi na 
siga ni Asesio, ni sa cabe kina ko Iesu e na nona 
kaukatia vakalou, sa qaqa ko Koya. la ai karua ni 

siga ni reki levu na siga ni Asopesio i Maria. Sa buli 
koya ko Iesu ine Ranadi ni Lomalagi kei Vuravura, 
ka sa solia vua na veika e rauta nai tavi ni Ranadi ; 
sa vakaisala mc rauti koya kei na nonai tavi. Sa do~ 
donu me da vakalagilagi koya I Ia me sa nodai vaka- 
cegu talega na daunanuma ni sa tu noda Ranadi kei 
na Tinada yalololoma mai Lomalagi. 

Turaga Iesu, au vakavinavinaka vei Kemuni e na 
veika kece ko ni a rekitaki Maria kina. Ni lomani au 
mai e na vuku i koya na Ranadi ni Lomalagi rae’u sa 
vakataki koya. Me tu vei au na reki e na Komunio, 
na yalomalua vakataki Maria, me yaga kivei au na 
dauyacovi Kemuni e na Komunio. 

Maria, noqu Ranadi, au sa vakararavi kivei kemuni, 
ni loloma mai kivei au, ni vota mai na yau vakaloma- 
lagi sa tataunaka kivei kemuni ko lesu. Me tu talega 
e lomaqu na gu dina me vaco ki Lomalagi. Ninaica 
ka’u na raici Iesu, raici kemuni kina ? A noqui otioti 
oqo, ka’u domona vakalevu. 

A MISTERIO VAKAREKIREKI. 


1 . 

Sa mai tukutuku yani 
Na Agelo vei Maria 
Sai koya ka lesi mai 
Me Tina ni Vakabula 
Sa qai yaco me tamata 
Na Luvena na Kalou 
Me da vulica vei koya 
Na vakamalumalumu. 


3 . 

Sa sucu nai Vakabula 
Vakatokai mei lesu 
Nona vale vakaturaga 
Na vale ni manumanu 
Na Kalou ni Lomalagi 
Sa vakadravudravua 
Me i\n beca kece yaui 
Na ka vakavuravura. 


2 . 

Sa talevi Elisabetii 
Na noda marama levu 
Me rau rekitaka vata 
Na loloma ni Kalou 
Da vulica vei Maria 
Na dauveilomani 
Sai vunau ni Luvena 
Ka tataunaka mai. 


4 . 

Sa mai cabori ko iesu 
Ki na vale ni Turaga 
Ko Maria sa muria tu 
Nodra lawa na yalewa 
E rau sa vakarorogo 
Me da kila kece kina 
Ni sa nodai tavi tiko 
Me vakarorogo tu ga. 


Koi rau kei Iosefo 
Ratou laki Paseka 
Ki na nodra vale ni soro 
Ka tu e Ierusalema 
Ni sa vuni kina ko lesU 
E rau vafeasaqara 
Da qara sara na Kalou 
Ni da sese mai vua. 

A MISTERIO VAKARARAWA. 


1 . 

Sa rarawa levu Ka rere 
Ko Iesu mai Oliveto, 

Sa tekiduru e na qele 
Ka dau masumasu no. 

Ni da sa vakatovolei 
Se rarawa na lomada, 

Da masu ka vakararavi 
Vei Iesu na Tamada. 

2 . 

Era vesuka ki na duru 
Mani sakoca matua ; 

Sa dra na yagona ko Iesu 
Sa qeqera na lewena. 

Oqo na kenai vunau: 

Da vakararawataka 
Na yagoda daumarau, 
Dau i valavala ca. 


3 . 

Era vakaisalataka 
Na ulu tabu i Iesu 
E na kau votovotoa 
Mani vakaisina tu. 

Ni da vakalialiai, 

Da vakananumi Iesu, 
Da masu ka vosota mai 
Ka vakamalumalumu. 

4 . 

Sa colata nona koruse 
Sa mani malumalumu, 
Sa daubale ki na qele 
Ni sa oca vakalevu. 

Na koruse ka lesi mai 
Me da colata tikoga 
Ki nodai otioti 
Me rawa kina na bula. 


5 . 

E dela i Kalevario 
Sa lili e na koruse, 

Sa mate me nodai soro 
Na tamata kecekece. 

Sa lomani ira nona meca 
Ka masulaki ira mai ; 
Da buluta talega na ca 
Ni da sa vakacacani. 
— 

A MISTERIO VAGOLORIA. 


1 . 

Sa bula tale na Turaga 
Sa qaqa vua na mate, 

Sa guca ka rawa na meca 
Da reki ka seresere, 

Ni sa bula mai ko Iesu 
Sa sega tale ni mate, 

Da veivutuni dina tu 
Me kua tale ni bale. 

2 . 

Ka lako cake na Turaga ‘ 
Sa cabe ki lomalagi, 

Ni sa oti nona vosota 
Sa laki cegu ka reki. 

Me da vosota koi keda 
Mani dau muri Iesu, 

Eda na cegu vata kaya 
E na reki tawa mudu. 


3 . 

E ra soqo ka masu vata 
Na disipulo i Iesu, 

E ra vakarau tikoga 
Ki vua na Yalo Tabu. 
Na siga ni Penikosite 
Sa sobu kina vei ira $ 

E na yacovi keda kece 
Ke da gu ka masu vua. 
4 . 

Sa daugu tiko ki cake 
Vei Icsu ko Maria, 

Mani yaco kina me mate 
E nona lolotna vua. 

Bogi tolu sa bula tale 
Ka lave ki lomalagi. 
Loloma me da mate kece 
Vaka na noda Ranadi. 


5 . 

Ko Maria ni tadu yani 
Sa bulia ko Ieova 
Me Ranadi ni Lomalagi, 
Ranadi ni vuravura. 

Da ravi vua vakalevu 
Sa Ranadi ni loloma, 

E cabora na noda masu 
Vei Iesu na Luvena. 

